Pædagogisk Udviklingscenter

Denne ansøgning er indsendt af Arbejdsgruppen for Leg og Læring forkortet ALL-DK – tidligere kaldet Arbejdsgruppen for Børnehus i Tanzania.[[1]](#footnote-1)

**1. Formål og relevans**

Det overordnede formål med denne indsats er at engagere lokalsamfund i at skabe rammerne for metoder i undervisning, opvækst og samvær med børn, der udnytter børnenes fulde potentiale. Et sådant center skal fremme opvæksten af nye generationer, der kan være aktive medborgere i Tanzanias udvikling; der kan sikre gode livsvilkår for dem selv og frembringe nye løsninger til nedsættelse af fattigdom; og gøre dem i stand til at klare klimaproblemer og sikre fred og fremgang i Tanzania i samdrægtighed med andre folkeslag. Kort sagt at fremme nye generationers aktive medborgerskab. Dette tænkes opnået gennem fremme af det aktive medborgerskab i den nuværende forældregeneration, der engageres direkte i udvikling af pædagogiske værktøjer/ institutioner til gavn for deres børns opvækst.

Derfor vil vi etablere et center, der kan udbrede indvundne erfaringer med kreative og legende metoder i undervisning, opvækst og samvær med børn i Tanzania.

Delmål er:

* At udbrede allerede indhøstede erfaringer med legende og kreative undervisningsmetoder for 1. og 2. klasse til skoler i og omkring Bukoba
* At kapacitetsopbygge vores partner Nyumba ya Watoto (NyW), således at de selvstændigt kan gennemføre træningsforløb for grupper af grundskolelærere i Leg og Spil for 1. og 2. klasse
* At facilitere dannelsen af en forældreforening på en grundskole, der kan drive legende og kreative aktiviteter for børn, der går i 1.- 5. klasse og som kan danne forbillede for lignende foreninger på andre skoler.
* At facilitere skabelse af et værksted, der kan fremstille skriftligt, audiovisuelt og digitalt instruktionsmateriale til brug i undervisning af børn, lærere og forældre.
* At etablere produktion i mindre og mellemstor skala af forskellige spil og kreativt legetøj
* At fremme udbredelsen af kulturelle elementer (Sang, dans, drama, tegning mm.) til brug i undervisning og opvækst.

Relevans og problemer

I 3 år har vi samarbejdet med vores partner Nyumba ya Watoto (NyW) om at udbrede kendskabet til leg med forskelligt legetøj samt forskellige spil til mindre børn. Og siden januar 2018 har vi implementeret projektet ’Pædagogisk Inspirationscenter’[[2]](#footnote-2).

Efter 30 ugers implementering var resultaterne: ”At elevernes fravær fra skolen var næsten ophørt, at eleverne hørte bedre efter, at eleverne var mere aktive, stillede flere spørgsmål, og var lettere at undervise i ALLE fag. Lærerne syntes, at det var lettere og sjovere at undervise. Forældrene forstod bedre deres børns potentiale og skolen blev kendt for nye aktiviteter.” (ref. besøgsrapport Nov. 2018)

Som beskrevet i ansøgningsteksten til det sidstnævnte projekt startede vi med en gruppe, som var helt og aldeles uden erfaringer med spil og leg og derfor også helt på bar bund, når det kom til at facilitere sådanne aktiviteter.

Denne mangel på faglige forudsætninger har præget implementeringen. Og ved evalueringer med NyW har medlemmerne selv fremhævet dette som en stor barriere for at komme videre. De har derfor ønsket træning i   
- barnets psykologiske, fysiske, motoriske, emotionelle, sociale og kognitive udvikling  
- nye spil og lege,   
- instruktion af spil til forskellige aldersgrupper  
- besøg på andre institutioner og projekter, hvor der er mulighed for at se, hvordan andre bruger kreative og legende undervisningsmetoder.   
- osv.

Gruppen, Nyumba ya Watoto (herefter benævnt NyW) som blev startet i november 2016, er enig i visionen, og kan begrunde, hvorfor projektet er vigtigt i den lokale kontekst. Igennem det nuværende projekts implementering har medlemmerne af NyW, på det seneste erkendt de praktiske implikationer af deres tanker og ønsker. Medlemmerne af gruppen er vokset op i den nedenfor beskrevne verden, og har således ikke før deltagelsen i Nyumba ya Watoto og implementeringen af projektet deltaget i leg eller brugt kreative legemetoder.   
Leg kan have en uhyre vigtig funktion i at lære børn at være sammen, respektere grænser, aftale regler og følge dem; og benytte tingene i fælles leg. Med leg følger en socialisering, der understøtter respekten for den enkelte deltager (medborger) og gør én i stand til at følge fælles regler og til at tabe. Kort sagt forbereder én på, hvordan demokrati fungerer.

NyW-medlemmerne har gennem implementeringen erfaret, at de børn, de har arbejdet med i et år, er begyndt at samarbejde om løsningen af opgaver og dermed er nået ud over det stadie, hvor alt gik ud på *selv* at besidde et stykke legetøj eller styre en proces. Den slags refleksioner er nye og kommer efter, at de voksne har arbejdet med børnene i et år.

NyW er stadig en ung forening. Medlemmerne har nu en række erfaringer med at planlægge, forberede og facilitere leg og spil i 1. og 2. kl. og under svære omstændigheder i børnegrupper på 60-100 børn i et lokale. De involverede læreres uddannelse og de øvrige medlemmers opvækst og træning har ikke givet dem et teoretisk fundament at indplacere vigtigheden af kreative under-visningsmetoder. Og kun få af dem er i stand til at planlægge og gennemføre undervisningsakti-viteter for andre grupper af lærere. De har nu gennem samarbejdet med ALL-DK fået en spirende erfaring med introduktion af spil for voksne gennem planlægning og gennemførelse af forældremøder og møder med skolebestyrelsen. F.eks. gennemførte de en spørgeskemaunder-søgelse blandt 181 forældre i uge 21, 2019, hvor de havde forberedt en demonstration af børne-nes færdigheder i klasselokalet, fordi, som de sagde, at forældrene jo ikke vidste , hvad det var børnene kom hjem og fortalte om, når de havde haft legetime. Det er den slags erkendelser vi bygger det nye projekt på . (For øvrigt troede forældrene ikke deres egne øjne, da de så deres egne børn lege med perleplader, mikado og puslespil: ”Kan vores børn den slags?”, spurgte de!)

Da vi er i den nedenfor beskrevne situation, hvor der ikke var (og generelt ikke er) kendskab til kreativ leg og spil faciliteret af (simpelt) legetøj, er det nødvendigt at give vores målgrupper denne konkrete praktiske erfaring, og vise, hvad sådan legen formår, og så bygge på de nyvundne erfaringer. ALL-DK er fuldt opmærksom på denne situation – vi er startet fra bunden. Ikke på toppen af et teoretisk fundament. Det er dette fundament denne nye indsats skal arbejde på at skabe.

Det besværliggøres af, at det næsten ikke er muligt at købe spil og kreativt legetøj. Der eksisterer ikke legetøjsbutikker. Og der eksisterer ikke en industri til fremstilling af spil og legetøj, da markedet er så godt som ikke eksisterende. Fremstillingsteknikker, maskiner og håndværket til fremstilling af spil kendes derfor ikke, ligesom prisen for dette synes uoverstigelig. Når vi har præsenteret disse tanker for erhvervslivet, er svaret blot, at der ikke er marked for den slags; det er for dyrt at etablere; de har prøvet at fremme højtlæsning i skolerne, men uden effekt.

Kontekst

Børn i Kashai, og generelt i Tanzania, opfattes ikke som nogen, der kan reflektere eller selv drage slutninger, og derfor bliver deres ideer enten ikke taget alvorligt, bliver overset eller ignoreret af alle fra ældre familiemedlemmer op til de højeste niveauer - dvs. regeringen. Dermed er der en manglende forståelse af, at børnenes spørgsmål, undren og nysgerrighed kan have værdi - selv for voksne.

Afstraffelse af børn i skolerne er et følsomt emne. Officielt er det forbudt! Men ofte sker det, at børn fra en ung alder vil blive fysisk straffet for eksempel af en lærer med et slag, eller som en del af mobning fra ældre elever. Sådanne erfaringer får børnene til at hade skolen, og påvirker deres læring negativt.

I den aktuelle situation, hvor børn leger med, hvad de finder på gaden, aftager mængden af udfordringer meget hurtigt, og det fører dem ind i mere inaktive aktiviteter, såsom f.eks. at se dårlige tredjerangs voksenfilm i videoteker eller andre destruktive aktiviteter.

De første mange gange børnene gives en chance for leg med nyt legetøj, har endog større børn svært ved at lege konstruktivt sammen. Det bliver mest til at de større kanøfler de mindre og der er meget “magt” indover. Hvem kan kapre mest legetøj - uanset om det er relevant for legen, og uden at de inviterer andre med i deres leg.

Grundlæggende er det den generelle opfattelse, at det vigtigste børnene kan lære i førskoleinstitu-tioner er alfabetet og tallene. Disse terpes så gennem idel gentagelse - igen og igen og igen. Det er læreren (de voksne), som er aktiv(e) - børnene er passive modtagere. Undervisningsmetoden kaldes 'tankpasser metoden", hvor barnets hjerne opfattes, som en tom tønde, der skal fyldes op med viden.

Dette grundlag anvendes i alle dele af uddannelsessystemet i Tanzania fra førskoleinstitutioner til universitetet. Et uddannelsessystem, der basalt er bygget på det europæerne efterlod sig efter kolonitiden.

På swahili betyder ordet "at lære" 'Kujifunza’ - bogstaveligt ”at lære sig selv noget”, hvilket er det diametralt modsatte af den almindelige opfattelse af forholdet mellem lærer og elev i dagens undervisningsinstitutioner. Dette påvirker børnene, så deres kreativitet og naturlige nysgerrighed og undren langsomt uddør, når de i løbet af deres mange skoleår konstant befinder sig i en situation, hvor de - bogstavelig talt - skal gentage, hvad lærerne siger og adlyde blindt eller blot kopiere det ’lærte’ uden at bruge det aktivt.

Det samme gælder for opfattelssen af samfundsforhold: Det eksisterende bliver taget for givet og der stilles ikke spørgsmål, som: ’Hvad er årsagen til vores forhold? Kunne det blive bedre? Hvad kan jeg /vi gøre for at få et bedre samfund.

Derfor er det vores vision, at børn får mulighed for at arbejde selvstændigt og udvikle deres poten-tiale under frie og kreative forhold; lærer at stille spørgsmål, komme med forslag til løsninger og selv være aktive i dannelsen af det fremtidige tanzaniske samfund

I det store billede er der et behov for at udvikle en dialog med forældre, lærere og uddannelsesinstitutioner om pædagogiske principper og hele holdning til børn og deres læring. Og dette kan kun lade sig gøre, hvis vi over tid er i stand til at influere uddannelsessystemet og dets politiske ledere, så det på kan blive reformeret fra bund til top.

Ser man på den aktuelle politiske situation er der sket en stærk centralisering af alle beslutninger siden præsidentvalget i 2015. Den officielle undervisningsplan (syllabus) kræver, at eleverne gennemfører hvert trin slavisk og at der ikke er nogen svinkeærinder. Der efterlades ikke plads til kreativ tænkning blandt lærerne. Hvilket bla. medfører at f.eks. Montessori-skoler må lukke, da de ikke kan få godkendt deres arbejde af undervisningsministeriet uanset hvilke resultater de kan opvise. Samtidig har præsidenten udstedt en række bombastiske ordrer, som f.eks. ’at alle børn kan komme gratis i skole’. Hvilket samtidig betyder, at skolerne skal optage alle elever, men ikke får øgede midler, hverken til klasselokaler, løn eller undervisningsmaterialer.   
Derfor oplever vi en vis nervøsitet f.eks. i skolebestyrelsen overfor at træffe beslutninger. Når skolen ikke kan bede forældrene om støtte til noget som helst, kan de altså heller ikke købe materialer til den undervisning, som ALL-DK’s og NyW’s projekt lægger op til. Skolens årlige budget til indkøb af materialer til ’leg og spil og sport’ vil ikke engang kunne dække indkøb af de materialer vi har købt til brug i 1. klasse, selvom vi har gjort alt for at de skulle være billige. Vi ser dog muligheder, da projektet har fået opbakning fra lokale undervisningsinspektører og ledere af skoleafdelingen i Bukoba Distrikt.

**2. Partnerskab /samarbejdspartnere**

Denne ansøgning indsendes i samarbejde med Nyumba ya Watoto (NyW), der er en registreret CBO med for tiden 15 medlemmer heraf er de 9 grundskolelærere, en bogholder og resten forældre engageret i forskellige aktiviteter i den uformelle sektor. Ansøgningen forefindes også på swahili.

NyW er i løbet af de sidste halvandet år vokset fra at være en ganske uformel gruppe til at være en fuldt registreret forening[[3]](#footnote-3), med en aktiv medlemsskare, etableret med bankkonto, registrering nr. mm. NyW er i fuld gang med at skabe sit eget indkomstgrundlag, som led i sikringen af aktiviteter til at fremme foreningens formål; også uden støtte udefra.

Vi beskrev i ansøgningen til det snart afsluttede projekt, hvorledes medlemmerne af NyW var helt uden forudsætninger i forhold til at facilitere spil og leg. Gennem implementeringen af projektet er der sket en dramatisk udvikling af NyW’s medlemmer. De har således fået mange erfaringer med at introducere de 8-10 spil og lege for først 1. kl. og siden flere i 2. kl. Medlemmerne er blevet mere observante på børnenes reaktionsmønstre og kan beskrive, hvorledes børnene har udviklet sig.

Således har de observeret, hvorledes børnene i 2.kl. nu kan hjælpe hinanden med en opgave frem for at ’privatisere’ – det er min – den! Samtidig oplever NyW-medlemmerne konstant, hvordan børnene har langt større evner end de (NyW )havde forestillet sig.

NyW bidrager med lokalkendskab omkring børnene, kultur, deres hjemlige situation, praktiske detaljer, såsom hvornår børnene skal hjem for at spise osv. Endvidere bidrager de med modificering af spil og lege, så de kan anvendes under de praktiske forhold, der hersker, når 60 – 80 børn skal sættes i gang med en aktivitet samtidig.

NyW er også mellemled til kontakten med Mafumboskolen, hvor det nuværende projekt foregår og til de fremtidige partnerskoler. Skolerne stiller faciliteter til rådighed i form af lærerkræfter, klasselokaler og indpasning i timeplanen. Skolerne er ejet af distriktet og kan derfor ikke være direkte partnere, som følge af CSP-betingelserne. Skolerne er helt almindelige grundskoler, som kun få samarbejder med, da vanskelighederne er så store. De erfaringer som vi har fået – og vil få – med dette arbejde, har derfor et stort potentiale for udbredelse fremover. Det afhænger ikke mindst af de fortalertiltag, der er planlagt, omkring dialog med politikere og administrative ledere.

NyW (og ALL-DK) har også kontakt til en tysk NGO, Jambo Bukoba[[4]](#footnote-4), der samarbejder med 37 skoler i området og som er meget interesseret i kurser for lærergrupper fra disse skoler.

ALL-DK kommer med viden om leg og spil, der kan være brugbare i sammenhængen. Og bidrager med træning og evaluering af implementeringen.

Gennem tæt kontakt bl.a. med billeder fra aktiviteter, breve og mødereferater er en tæt monitorering mulig. Samtidig sætter ALL-DK rammerne omkring både indhold og økonomi for at holde projektet på rette spor – og i gang.

Det er væsentligt at pointere, at ALL-DK ser NyW’s ejerskab til projektet og dets aktiviteter som altafgørende. ALL-DK ønsker at bringe metoder og redskaber, MEN under betingelse af at disse bruges i en lokal kulturel kontekst.

Udover NyW vil KAMEO[[5]](#footnote-5) (Karagwe Media Organisation) blive inddraget, som medieaktør. KAMEO har erfaring med lokalradio, og bogudgivelser. KAMEO vil give den tekniske back-up til fremtidige medieproduktioner, som videoer og radioudsendelser og til udgivelse af børnesange og vil kunne monitorere sådanne aktiviteter.

Endvidere vil LEMA (Learning Minds Africa)[[6]](#footnote-6) blive associeret som rådgivere, især i forbindelse med formulering og gennemførelse af træningsaktiviteter. LEMA er en tanzaniansk NGO, der uden besvær kan gennemføre sådanne aktiviteter på swahili.

Den planlagte indsats vil forstærke relationen mellem alle parter. Det er forventningen at efter gennemførelsen af indsatsen vil der være opstået et meget tæt samarbejde mellem alle aktørerne. Et samarbejde, der vil give så mange synergieffekter, at indsatsens output vil blive mangedoblet.

**3. Selve indsatsen**

Denne indsats skal ses som et led i den vision om at sprede nye pædagogiske metoder til skoler og forældre i Tanzania. Gennem fortalervirksomhed overfor det administrative og politiske niveau er det vores håb at vi i fremtiden kan præge institutionerne. Vi ser at der er et stort potentiale for konkrete politiske tiltag, således som det f.eks. sker for tiden i Kenya. Vi håber med tiden at kunne videreformidle vores erfaringer til andre danske organisationer, der arbejder med undervisning under lignende omstændigheder.

Vores strategiske indsats her og nu er at indsamle erfaringer, at demonstrere metoder, spil, legetøj, indsamle danse og lave undervisnings- og instruktionsmateriale. Vi vil således anvende de bedste metoder i en nedefra og op proces der skal bidrage til forandring.

Organisatorisk vil vi arbejde på at opbygge relevante netværk, styrke vores partnerorganisation gennem uddannelse og afsøge mulighederne for at danne netværk mellem NGOer og det private erhvervsliv.

Et væsentligt element er bæredygtigheden i valget af metoder og materialer. Vi kæmper konstant for at holde alle priser på indkøb på et absolut minimalt niveau. Det er væsentligt for os, at skoler i fremtidien selv skal kunne anskaffe klassesæt til en rimelig pris. Lige så vigtigt er det, at de lege mm. vi introducerer har et relevant niveau og kan introduceres for større børnegrupper og at så mange som muligt bygger på lokale kulturelle elementer.

Indsatsen bygger på det nu snart afsluttede projekt ’pædagogisk inspirationscenter’, som der er refereret til ovenfor. I dette projekt blev gjort en lang række erfaringer og vores partners faglige og organisatoriske kapacitet er blevet udviklet væsentligt på alle punkter.

Tiden er derfor til at se, hvorledes disse erfaringer kan udbredes til at omfatte andre skoler og til at omfatte andre aldersgrupper.

De fysiske rammer på de grundskoler, vi samarbejder med, er meget pressede. Der er kun lige akkurat klasseværelser nok til, at der kan sidde 100 – 130 elever i hvert lokale. I de legetimer der foregår for tiden bruges alle klasselokaler der tilhører 1. og 2. klasse til én af årgangene og den anden klasse må så tage tidligere hjem, således at den klasse vi arbejder med, kan blive opdelt i grupper på 60 – 70 elever, der så har hvert sit klasselokale.

Potentialet for at lære børnene mere og støtte deres udvikling gennem spil og leg er på ingen måde udtømt. Skal eleverne få gavn af dette efter afslutningen af 2. klasse må det ske udenfor undervisningstiden. Det er dette, vi skal til at afprøve med denne nye indsats, ved at lave forsøg med en slags børneklub eller lignende efter skoletid eller i den tidligere aften. Det er vigtigt at betone forsøgselementet, da det ikke findes andre steder og kun 55% af adspurgte 1. kl. og 2. kl. forældre tror på ideen. Det samme gælder for ideen om børnebio.

Dernæst er hele bæredygtigheden i projektet med at bringe kreative og legende metoder ind i skolen et stort spørgsmål. Som beskrevet i afsnit 1 er de offentlige grundskolers økonomi vanskelig. Der er derfor ingen midler til at anskaffe de materialer, der er nødvendige for at bringe disse metoder til skolen. Skolen er samtidig forhindret i at bede forældrene om at give tilskud. Derfor er ideen om at oprette en forældreforening opstået. Dette er nye og fremmede tanker og vil tage sin tid at etablere og få til at fungere. Det skal denne nye indsats gøre.

Vores partner har fået løftet deres faglighed, men på ingen måde tilstrækkeligt. Og slet ikke tilstrækkeligt til at videregive deres viden til lærergrupper fra andre skoler. Derfor er der planlagt en lang række træningsindsatser. Endvidere har den hidtidige indsats vist, at det er nødvendigt for succes at have bedre instruktionsmaterialer såsom korte præcise manualer, videoer, der trin for trin beskriver den pågældende aktivitet mm. Til dette vil vi søge erfarne frivillige producere fra Danmark, som kan hjælpe med at etablere og træne videoproducenter og andre til at skabe kvalitetsmaterialer.

Der kan (næsten) ikke købes legetøj i Bukoba – ja generelt i Tanzania. Vores metode har været at bringe noget fra Danmark, selv fremstille puslespil i Danmark, og fremstille noget lokalt i Bukoba. Ikke mindst puslespillene, der blev fremstillet som forsøg i Danmark, har været alt for dyre, men da vi har sikret os et privat tilskud til produktionen og kun har lavet få eksemplarer, som forsøg, mener vi det har kunnet forsvares. Det kan det dog ikke, hvis disse materialer skal udbredes. Derfor skal andre mere industrielle muligheder afsøges og vi vil søge efter håndværkere, der kan hjælpe os med at designe gode fremstillingsmetoder med relevant værktøj. Hvis der er brug for specialværktøj vil vi finde dette brugt og søge om midler fra Genbrug til Syd til transporten.   
I dette vil samarbejde – måske endda partnerskaber – dannes med forskellige interessenter i det private erhvervsliv. Dette med henblik på at skabe en ny slags virksomhed og udbrede salget af godt kreativt legetøj, hvor det ellers næsten er umuligt at finde noget. Selv LEGO sælges ikke.

Endelig ønsker vi i projektet at udvikle materialer og undervisningsmetoder, der sætter kulturen – fra Bukoba – fra Tanzania – på swahili – i højsædet. Intet er så godt som at synge og danse. Intet giver én bedre tanker end tegninger, malerier og billeder der er produceret og taget lokalt. Da disse materialer ikke findes i forvejen, ser vi også dette element, som fornyende. Der findes mange lokale eventyr, men desværre er fortælletraditionen gået af mode og højtlæsning f.eks. i skolen er ikke almindeligt brugt. Et element vi også har og fortsat vil arbejde aktivt med.

Implementeringen af indsatsen  
Indsatsen er planlagt til at vare i perioden september 2019 til december 2021. Se tidsplan trin for trin på side 6.

Det første trin bliver at fortsætte med allerede igangsatte aktiviteter. Dvs. legetimer i 1. og 2. klasse. For disse vil støtte til legetimerne i 1. kl. ophøre ved årsskiftet 2019/20 og for 2. kl. ved årsskiftet 2020/21. Endvidere vil dansegruppen og koret fortsætte. Alle disse aktiviteter skal give erfaringsbaggrund og indsamle materiale til de øvrige aktiviteter i indsatsen.

Med denne indsats bliver det nødvendigt med en lang række fornyelser i organiseringen omkring implementeringen. Der er flere aktører og parter, som alle kan yde deres bidrag og for nogles vedkommende bringe mangeårig projekterfaring og ledelse med. Derfor er det tanken at danne et team med repræsentanter fra NyW, KAMEO og LEMA, der kan koordinere implementeringen. Dette team nedsættes efter en planlægningsworkshop, der holdes helt i starten af indsatsen. Derefter planlægges der møder hvert kvartal, i skolernes ferier.

En anden fornyelse vil være, at ansætte en leder af projektet. Det vil være en halvtidsansættelse. Tanken er at finde en fra NyW, således, at vi ikke bringer en ny ind udefra, som vil kunne give problemer med magtbalancen og diskussion om, hvem der egentlig bestemmer. NyW er trods alt en ret ung organisation.

Der vil være tæt kontakt mellem lederen (på vegne af lederteamet) og projektkoordinationen i Dan-mark, med Michael Arbirk som projektkoordinator, og ALL-DK’s bestyrelse som styringsgruppe.

Dette aftales på en planlægningsworkshop umiddelbart efter bevillingen er givet. På denne vil også blive indgået en kontrakt mellem ALL-DK og NyW og aftalt om hvordan de forskellige aktører kan blive kompenseret for tabt arbejdsfortjeneste.

I begyndelsen af projektet engageres en konsulent til at lave en træningsplan, der skal lægge grundlag for de forskellige træningselementer, der gennemføres i hele indsatsen. Træningen vil bestå af 3 kortere kurser, der afholdes enten i Bukoba eller under internat, og der vil blive gennemført mindst en studietur til relevante institutioner og projekter. Træningen vil som oftest gennemføres i forbindelse med skoleferier, da lærerne så har fri. Til træningen vil der være behov for fremstilling af instruktionsvideoer, gennem brug af det materiale der indsamles under gennemførelse af aktiviteter med børnene. Indsamlingen af sådant materiale startede i marts 2019. Der vil også være brug for indkøb af materialer i form af videoer og mindre bøger. Problemet er at der ikke findes ret meget af sådant materiale på swahili. En del omkostninger vil derfor gå til at få oversat eller udarbejdet nyt materiale på swahili. Materiale, som senere kan bruges ved træning af andre grupper af lærere, forældre m.fl.

Tidsplan trin for trin

1. Skole, sang/danse radio aktiviteter fra forrige projekt fortsætter inkl.

Indsamling af sange og driften af et lager med materialer.

1. Ansættelse af manager af projektet for NyW
2. Team building workshop
3. Plan for baseline studie - konsulent
4. Training planning workshop
5. Frivillige fra DK søges indenfor: Videodesign og

Håndværker /snedker til legetøjsproduktion i træ mm.

1. Træning nummer 1 for NyW
2. Træning for Mafumbo SkoleBestyrelse (Arusha)
3. Møde med forældre fra 1. klasse
4. Video produktions team aftales med eller ansættes
5. MONITORERINGSBESØG
6. Video produktionstrænings workshop
7. Video produktion starter
8. Møde med forældre fra 2. kl. omkring eftermiddagsklub for 3++ elever
9. Planlægning af 2020
10. Legetimer i 1. klasse stopper med at få støtte
11. workshop til udvikling af vedtægter for en forældreforening
12. forslag fra frivillig håndværker(dansk) om etablering af lokal produktion af trælegetøj
13. møde med Uddannelsesansvarlige i Kashai området
14. stiftende generalforsamling i forældreforening
15. udskrive konkurrence til illustrering af sange i sanghæfte
16. udstille konkurrencebidrag, give pris
17. Træning nummer 2 for NyW – studietur
18. kontrakt med layouter og illustrator af sanghæfte
19. dramagruppe starter
20. opklaring af mulighed med lokale parterne for industriel fremstilling af puslespil i små mængder
21. Træning nummer 3 for NyW
22. Forældreforening er registreret, begynder at arbejde
23. MONITORERINGSBESØG
24. Planlægning af 2021
25. Støtte til legetimer i 2. kl. stopper
26. Forsøg med klubaktiviteter for 3+ børn
27. Forsøg med børnebio på skolen
28. Træning nummer 4 for NyW – studietur
29. Værksted til produktion af trælegetøj etableres
30. Kontrakt om produktion af puslespil indgås
31. sangbog(hæfte med illustrationer) udgives
32. Forældreforening indkøber materialer til brug i 1. og 2. kl.
33. Klubaktiviteter for 3.kl.+ starter regelmæssigt
34. Børnebio starter regelmæssigt
35. Kursus for lærergruppe(r) fra andre skole(r)
36. Støtte til start af aktiviteter på anden (andre) skoler gives
37. Evaluering af projektet gennemføres
38. Afsluttende Workshop med overdragelsesforretning

Sep. 2019

Okt. 2019

Nov. 2019

2020

Jan. 2020

Mar 2020

Juni 2020

Juli 2020

Sep 2020

Nov 2020

2021

Jan 2021

Feb 2021

Mar 2021

Juni 2021

Juli 2021

Sep 2021

Nov 2021

KAMEO vil komme til at spille en central rolle i produktion af instruktionsvideoer, som det er planen at der skal produceres 12 af i løbet af indsatsen. Dette skal de gøre som erfarne i implementering af medieprojekter. Det vil blive nødvendigt, at de ansætter en erfaren producer og eventuelt også en skribent eventuelt på freelance basis. Til støtte for deres arbejde vil ALL-DK søge efter en frivillig til at støtte processen med formulering og planlægning af produktionen. Det er planen at disse processer sættes i gang hurtigt. Implementeringen vil så afhænge af arbejdskraftens tilgængelighed. Lyd- og videostudier forefindes i Bukoba og omegn. Da sådanne produktioner er relativt omkostningstunge, er det altafgørende, at det producerede bliver af høj, anvendelig kvalitet.

LEMA vil være den ledende kraft i hele træningsdelen og i formulering af træningsmaterialer. Honorering vil blive nødvendig. Her gælder, som for instruktionsvideoerne, at det er vigtigt, at det der kommer ud af projektet er af tilstrækkelig god kvalitet til, at det kan bruges i mange fremtidige sammenhænge.

NyW har opbygget en fin konstruktion til at administrere økonomien. Således at der er én person, som har adgang til bankkontoen. Vedkommende kan kun hæve penge efter aftale mellem projektkoordinatoren og bestyrelsen for NyW. Hver måned modtages et bankkontoudtog og derudfra laver gruppens bogholder et regnskab efter dobbeltbogholderisystemet. Dette regnskab sendes til projektkoordinatoren, sammen med budget for den næstfølgende måned. Budgettet er således altid 2 måneder forud for regnskabet. ALL-DK kan på denne måde lave regelmæssig budgetkontrol og har gennem den tætte kontakt helt styr på anvendelsen af midlerne.

Omkring produktion af forskelligt legetøj er udfordringerne mange. Med hensyn til trælegetøj har vi indtil nu fået håndproduceret regulære trælegeklodser lokalt. De har vist sig udmærkede anvendelige, men med relativ dårlig finish af klodserne. For at gøre dette bedre er der brug for bedre værktøj. Vi har også lavet forsøg med at fremstille små puslespil med en løvsav, men de bliver ikke pæne nok. Endelig har vi fået fremstillet et klassesæt af ure i træ – også en slags puslespil. Men hvis disse skal kunne sælges er det nødvendigt med tilstrækkelig professionel udførelse. Dette kræver værktøj og ikke mindst træning. Derfor vil vi søge efter en frivillig i Danmark, der kunne være interesseret i at engagere sig i disse emner.

Omkring fremstilling af puslespil har vi samarbejdet med et laserskærende firma i Danmark. Og der har vi fået lavet relativt få puslespil med lokale motiver. Denne produktions måde er alt for dyr. Det samme gælder i forbindelse med at producere æsker til puslespillene med motiver på. Vi har forsøgt med genbrug af æsker fra elektronik – i Danmark er de ikke til at skaffe – i Tanzania kan de skaffes, men alene transporten af de tomme æsker, der fylder meget, er meget dyr. Derfor har vi i Tanzania fået et lokalt trykkeri til at fremstille disse æsker, men det er en ganske dyr metode. Puslespillene er meget populære både blandt børn og voksne, men skal de udbredes må prisen holdes nede og vi må finde veje til dette evt. gennem import fra f.eks. Malaysia. For at holde dette på et rentabelt niveau skal vi op i større mængder, som kun er relevant, hvis kendskab til brugen af dem er til stede.

Der er mere legetøj, som vil kræve forskellige anskaffelsesmåder. Derfor ligger der i dette et selvstændigt projekt, som vi vil lægge op til gennem at konsultere folk med den relevante erfaring. ALL-DK ønsker at inddrage det lokale erhvervsliv mest muligt og vil benytte sig af de kontakter der allerede er skabt i Bukoba. I gennem denne indsats forventer vi at skabe partnerskaber i den private sektor, der kan sikre bæredygtighed af dette element gennem at fremme kendskabet og dermed udbredelsen af legetøjet.

Målgrupper

Den primære målgruppe: Vores partners medlemmer og andre lærere.  
Vores partner har for tiden 15 medlemmer, af hvilke 9 er lærere på Mufumbo grundskolen, hvor vi har arbejdet siden starten af 2018. Dertil kommer grupper på 10 lærere fra mindst 3 andre skoler.

Den sekundære målgruppe: Forældre og plejeforældre. I uge 21, 2019 kom 181 plejeforældre /forældre til forældremøde. Det var fra 2 årgange med totalt 495 elever. Så målgruppen består af ca. 250 børns plejeforældre /forældre per årgang. Og vi tæller årgangene med skolestart i årene 2018 til og med 2021 med i denne indsats’ målgruppe.

Den perifere målgruppe Den perifere målgruppe er skoleadministrationen i lokalområdet – Kashai og i Bukoba Distrikt. Dertil kommer andre beslutningstagere og politikere.

Den endelige målgruppe: Børn fra fødsel til 14 år er den endelige målgruppe. Det er dem alle aktiviteter rettes mod. Det er dem vi ønsker får en chance for at få udnyttet og udviklet deres kreative og intellektuelle potentiale gennem at modtage stimulation og forbedret undervisning.   
Konkret drejer det sig om fire årgange af gennemsnitligt ca. 250 børn 1. – 4. kl.). Dertil kommer de børn, der deltager i sang- og dansegruppen. Øvrige børn på skolen får også gavn af aktiviteterne, men regnes ikke med i målgruppen.   
Børnenes forældre kommer primært fra den lavere middelstand, landmænd og forretningsfolk fra den uformelle sektor, som ikke har råd til at sende deres børn på privatskoler

Erfaringsopsamling

Vi har planlagt at lave et baseline studie for alle grupper, når vi kommer i kontakt med dem. Dette studie planlægges sammen med en erfaren konsulent fra LEMA. Resultaterne for alle disse undersøgelser gemmes og sammenholdes med resultaterne af tilsvarende studier i den afsluttende eksterne evaluering. Den skal gennemføres af en udefrakommede konsulent med speciale i dette område.

Alle træningsindsatser, vil blive lavet evalueret, og resultaterne vil indgå som materiale i ALL-DK’s rapportering.

Producerede materialer vil blive gjort tilgængelige. Det handler om instruktionsvideoer til spil og leg, om manualer på swahili, om sange optaget i et studio, om trykte sange, samt videoer af dansegruppens optræden.

Undervisningsmateriale vil blive publiceret, så det kan anskaffes af andre.

**4. Oplysningsarbejde i Danmark**

ALL-DK er engageret i det folkelige oplysningsarbejde på flere fronter. Vi udgiver regelmæssige nyhedsbreve til vores medlemmer og andre bidragsydere. Vi har produceret et antal puslespil med billeder fra området omkring Victoriasøen og lavet beskrivelser til hvert puslespil. Disse vil blive tilbudt børneinstitutioner ligesom vi har aftalt med 2 Bog-og-Ide-butikker, at de kan sælge dem.

Vi har deltaget og vil deltage i Odense Havnekulturfestival med præsentation af et ’afrikapuslespil’, der gav anledning til meget snak om ’landet’ eller kontinentet Afrika.

Vi har inviteret til studietur bla. gennem annoncer i Børn & Unge og ved et heldags arrangement på University College Lillebælt. Samt gennem fremsendelse til 115 børneinstitutioner rundt omkring i Danmark.

Og disse aktiviteter er det planen at fortsætte med.

**5. Supplerende finansiering**

Vi planlægger 3 monitorerings besøg. 2 af disse vil blive finansieret af ALL-DK. Vi har igennem de sidste års regnskaber demonstreret en stor evne til at finansiere disse besøg.

Yderligere vil vi søge Genbrug til Syd om midler i fald vi skal have transporteret brugt værktøj mm. til projektet. Selve indsatsen er ikke afhængig af at denne støtte bliver givet. Indsatsen vil så blive gennemført som hidtil. Som det kan ses af budgettet er legetøjsproduktionsdelen kun en mindre del af de samlede aktiviteter.

Vi har mange kontakter i Tanzania og vil, hvor det er muligt, se hvorledes kontakt og samarbejde med andre, kan give synergi effekter, der forøger resultaterne af denne indsats.

1. Navneændring skete på generalforsamling d. 30.4.2019 [↑](#footnote-ref-1)
2. J.nr. 17-2131-MI-nov [↑](#footnote-ref-2)
3. I denne udvikling har ALL-DK været særdeles aktiv, som også anbefalet i ’de gode råd’ beskrevet i bevillingsbrevet. [↑](#footnote-ref-3)
4. www.jambobukoba.com [↑](#footnote-ref-4)
5. ## Tidl. KAMEA, partner med Karagwes Venner ref. 10-828-SP-apr

   [↑](#footnote-ref-5)
6. Se: <https://site.learningmindsafrica.co.tz/> [↑](#footnote-ref-6)